ވަރަށް ގިނަ ސަބަބުތަކަކާހުރެ، ދިވެހިބަހާއި ޢަރަބި ބަސް މިވަނީ ވަރަށް ބޮޑަށް ގުޅިފައެވެ. އަހަރަމެންނީ މުސްލިމުން ކަމުން އަހަރެމެންނަށް މިކިޔަނީ ޢަރަބި އިސްލާމީ ނަންނަމެވެ. އަހަރެމެން ކީރިތި ޤުރްއާނާއި ނަމާދުގައި ކިޔާތަކެތި އުނގެނުމައްޓަކައި ވަރަށް ކުޑަ އިރުއްސުރެ ޢަރަބި ބަހުން ހުންނަ އެއްޗެހި ކިޔާށާއި ލިޔަން ދަސްކުރަންޖެހެއެވެ. މީގެ އިރުރުން ކުރީގައި ރާއްޖޭގައި ތިއްބެވި ޢިލްމުވެރިންގެ ގިނަ ބޭފުޅުންނަކީވެސް މިޞްރުފަދަ ޢަރަބި ޤައުމްތަކުން ކިޔަވައި ވިދާޅުވެގެން ތިއްބެވި ބޭފުޅުންނެވެ. މިކަހަލަ އެތައް ސަބަބުތަކަކާ ހުރެ، އަހަރެމެންގެ ބަހުގައި ވަރަށް ގިނަ އަދަދެއްގެ ޢަރަބި ލފުޒުތަކާއި، ޢަރަބި ނޫންވެސް އިސްލާމީ ބައެއް ޤައުމުތަކުގެ ބަސްބަހުގެ ލަފުޒުތައް އައީ ބޭނުންކުރެވެމުންނެވެ. އޭގެ ތެރޭގައި ވަރަށް ގިނަ އުރުދޫ ލަފުޒު ހިމެނެއެވެ. (އުރުދޫ އަކީ ޕާކިސްތާނުގެ ރަސްމީ ބަހެވެ. ޒަމާން ބަދަލުވަމުން އައިސް މިހާރު، އަހަރެމެންގެ ބަހުގައި ވަރަށް ގިނަ އަދަދެއްގެ އިނގިރޭސި ލަފުޒުވަނީ ބޭނުންކުރަން ފެށިފައެވެ. ހުރިހާ ދިވެހީންށްވެސް ޢަރަބި ބަސް ކިޔަން އަދި ލިޔަން ދަސްކޮށްދޭތީ، ދިވެހި ބަހުގައި އާންމުކޮށް ބޭނުންކުރެވޭ ޢަރަބި ލަފުޒުތައް ކުރީގައި ލިޔަމުން އައީ ހަމަ ޢަރަބި އަކުރުންނެވެ. ޢަރަބި ބަހާއި ތާނަވެސް ލިޔަނީ ކަނާތުން ވާތަށް ކަމަށްވާތީ، މިއީ މާ އުނދަގޫ ކަމަކަށް ނުވެއެވެ. ތަންކޮޅެއް ކުރިން (1984 ވަނަ އަހަރު) ނުކުމެފައިވާ ފޮތެއްގެ ޞަފުހާއަކަށް ބަލައިލަމާ ހެއްޔެވެ؟ މި ސަފުހާގައި އެވަނީ ޢަރަބި ލަފުޒުތައް ހަމަ ޢަރަބި އަކުރުން ލިޔެފައެވެ.